Француски генерал и трговац Пјер Готје де Варен је 1730-их истраживао долину Црвене реке желећи да појача француски утицај на тим просторима. Доласком Француза почела је и интензивна трговина између монтреалске Северозападне компаније и Метиса. На територији јужне Манитобе истовремено су деловале две ривалске трговачке компаније које су се, након честих сукоба, ујединиле 1821. Након победе над Француском у Седмогодишњем рату (на тлу Северне Америке познат и као Француско-индијански рат 1756—63) Британија је 1763. осигурала трговачку и политичку превласт над овом територијом. Европљани су прве фарме и насеља почели да оснивају 1812. северно од данашњег града Винипега, што је довело до сукобе са локалним Метисима. Дана 19. јуна 1816. у сукобу британских досељеника и Метиса (познатом и као Битка код Севен Оукса) погинуо је 21 колониста (међу којима је био и гувернер области) и један Метис.